**Обосновка на предложения бюджет**

Всички посочени стойности са с включен ДДС.

**7. Необходими природозащитни действия**

**7.1. Законодателни и управленчески**

**7.1.1. При изготвяне на  Планове за управление на защитени зони от Натура 2000, поддържащи гнездови находища на видовете, предмет на разработвания план за действие, да се обърне приоритетно внимание на тях и техните местообитания.**

За успешното управление на защитените зони от ключово значение са ефективното прилагане на набора от мерки по Програма за развитие на селските райони, Програма за морско дело и рибарство (ПМДР) и ПМДРА 2021-2027, Оперативна програма „Околна среда” и др.

Следва да се предвидят конкретни мерки, насочени към опазването на видовете птици, обект на плана, така че да се гарантира опазването и възстановяването на техните местообитани.

*Приоритетни защитени зони, са както следва:*

* **поддържащи гнездови находища на ръждивата и голямата бяла чапла понастоящем или в миналото**. Най-приоритетните зони са: BG0000241 Сребърна, BG0002017 Комплекс Беленски острови, BG0002018 Остров Вардим, BG0002030 Комплекс Калимок, BG0000322 Драгоман, BG0002001 Раяновци, BG0002041 Комплекс Ропотамо, BG0000271 Мандра-Пода, BG0000273 Бургаско езеро, BG0002070 Рибарници Хаджи Димитрово, BG0002028 Комплекс Стралджа, BG0000156 Шабленски езерен комплекс и BG0002050 Дуранкулашко езеро. В някои от тези защитени зони голямата бяла чапла вече не гнезди, като например Комплекс Стралджа и Остров Вардим.
* **поддържащи колонии на малка бяла чапла, нощна чапла и гривеста чапла понастоящем или в миналото**. Най-приоритетните зони за малката бяла, гривестата и нощната чапла са: BG0000241 Сребърна, BG0002017 Комплекс Беленски острови, BG0002018 Остров Вардим, BG0002030 Комплекс Калимок, BG0000271 Мандра-Пода, BG0000273 Бургаско езеро, BG0002007 Остров Ибиша, BG0002024 Рибарници Мечка, BG0002071 Мост Арда, BG0002103 Злато поле, BG0000237 Остров Пожарево и др. В някои от тези защитени зони видовете вече не гнездят, като например Рибарници Мечка, о. Вардим, о. Пожарево.
* **поддържащи гнездови находища на блестящия ибис и лопатарката понастоящем или в миналото**. Най-приоритетните зони през гнездовия период са: BG0000241 Сребърна, BG0002017 Комплекс Беленски острови, BG0002030 Комплекс Калимок, BG0000271 Мандра-Пода, BG0000273 Бургаско езеро, BG0002024 Рибарници Мечка, BG0002018 Остров Вардим, BG0002095 Горни Дъбник–Телиш и BG0002067 Остров Голя, а по време на миграция: BG0002050 Дуранкулашко езеро, BG0002028 Комплекс Стралджа, BG0000270 Атанасовско езеро, BG0000152 Поморийско езеро и BG0002086 Оризища Цалапица. В зоните Рибарници Мечка и Остров Вардим двата вида вече не гнездят поради силно влошаване условията на местообитанията и засушаване.
* **най-важните места за гнездене на белобуза рибарка и черна рибарка, които същевременно са и защитени зони от Натура 2000.** Най-приоритетните зони за белобузата и черната рибарка понастоящем или в миналото са:BG0000241 Сребърна, BG0000152 Поморийско езеро, BG0000270 Атанасовско езеро, BG0000271 Мандра-Пода, BG0000273 Бургаско езеро, BG0002017 Комплекс Беленски острови, BG0002069 Рибарници Звъничево, BG0002070 Рибарници Хаджи Димитрово, BG0002046 Ятата, BG0002024 Рибарници Мечка, BG0002083 Свищовско-Беленска низина, BG0002085 Чаиря, BG0002050 Дуранкулашко езеро, BG0002030 Комплекс Калимок, BG0002096 Обнова, BG0002104 Цибърско блато, BG0002064 Гарванско блато, BG0002065 Блато Малък Преславец, BG0002006 Рибарници Орсоя. Към момента най-значими гнездови местообитания от тях са Сребърна, Калимок, Персинските блата (Комплекс Беленски острови), Малък Преславец, Рибарници Хаджи Димитрово. В някои от зоните двата вида отдавна не гнездят - Цибърско блато, Рибарници Мечка, Рибарници Орсоя, Гарванско блато, Чаиря поради силно влошаване условията на местообитанията и засушаване. В Блато Малък Преславец черната рибарка не е дадена като целеви за опазване вид съгласно стандартния формуляр на зоната. Въпреки това в последните години зоната е от значение за гнезденето на вида и следва стандартния формуляр да се актуализира и да се предвиди в бъдещия план за управление.
* **поддържащи гнездови находища на речна рибарка, белочела рибарка и саблеклюн понастоящем или в миналото**. Най-приоритетните зони за трите вида са: BG0000271 Мандра-Пода, BG0000270 Атанасовско езеро, BG0000152 Поморийско езеро, BG0002030 Комплекс Калимок, BG0002024 Рибарници Мечка, BG0000156 Шабленски езерен комплекс, BG0000241 Сребърна, BG0002017 Комплекс Беленски острови, BG0002041 Комплекс Ропотамо, BG0002081 Марица – Първомай, BG0002103 Злато поле, BG0002050 Дуранкулашко езеро, BG0000156 Шабленски езерен комплекс и BG0000191 Варненско-Белославско езеро др. Белочелата рибарка гнезди и в BG0002091 Остров Лакът и BG0002008 Остров до Горни Цибър, но това все още не е отразено в стандартните им формуляри. Изготвени са, но не са приети ПУ на Поддържан резерват Атанасовско езеро и на защитена зона Поморийско езеро. Необходимо е актуализиране на ПУ на защитена местност Пода.
* **поддържащи колонии на кафявокрилия огърличник понастоящем или в миналото**. Най-приоритетните зони за кафявокрилия огърличник са: BG0000271 Мандра-Пода, BG0000270 Атанасовско езеро, BG0002050 Дуранкулашко езеро, BG0000152 Поморийско езеро, BG0000156 Шабленски езерен комплекс, BG0000273 Бургаско езеро, BG0002017 Комплекс Беленски острови, BG0000241 Сребърна. В последните две зони видът не гнезди понастоящем, но има потенциал да се завърне като такъв. За ЗЗ „Оризища Цалапица“, където видът е най-многочислен, вече има изготвен план за управление и в него кафявокрилия огърличник е посочен като ключов за опазване вид.
* **поддържащи колонии на дебелоклюната рибарка, гривестата рибарка и малката черноглава чайка понастоящем или в миналото**. Най-приоритетните зони за трите вида са: BG0000270 Атанасовско езеро, BG0000152 Поморийско езеро, BG0002041, BG0000271 Мандра-Пода, BG0002041 Комплекс Ропотамо, BG0002050 Дуранкулашко езеро, BG0000273 Бургаско езеро.

Цел: Поддържане, опазване и/или възстановяване на местообитанията на водолюбивите птици, предмет на разработвания план.

Значимост: висока.

Индикатор: Изготвени и утвърдени Планове за управление, които съдържат мерки за опазване на видовете, предмет на разработвания план за действие и техните местообитания.

Оценка на необходимите средства за изпълнение: мярката не изисква финансиране

**7.1.2. Актуализиране и изпълнение на Националния план за опазване на най-значимите влажни зони в България, 2013-2022 г**.

Цел: Да осигури основа за планирането и изпълнението на дейности по опазването и устойчивото управление на най-значимите влажни зони в България, които представляват местообитания за гнездене, миграция и зимуване на целевите видове по този план.

Значимост: висока

Индикатор: Приет актуализиран Националният план за опазване на най-значимите влажни зони в България. Новоприетият план ще анализира информацията за състоянието на влажните зони с приоритетно значение за 16-те вида в страната, ще оцени заплахите върху влажните зони и ще идентифицира необходимите мерки за тяхното опазване.

Оценка на необходимите средства за изпълнение: 30 000 лв. – за актуализиране на плана.

**7.1.3. Да се интегрират мерките заложени в настоящия План в планове за управление на защитени територии, горскостопански планове/програми, териториално устройствени планове, ОПРС Рибарство – Аква екологични мерки, Националния план за опазване на биологичното разнообразие, и други релевантни национални политики и документи (програми, проекти и стратегии).**

Цел: Осигуряване на адекватно финансиране на мерките заложени в плана и прилагане на интегриран и устойчив подход за опазване на ключовите за видовете места.

Значимост: висока.

Индикатор: определен брой програми и стратегии, в които са интегрирани мерки от този план.

Оценка на необходимите средства за изпълнение: мярката не изисква финансиране.

**7.1.4. Създаване на междуведомствена работна група, която да отговаря за прилагането на одобрените планове за действие за водолюбиви видове птици (включените в този план видове и също така - малък корморан, тръноопашата потапница, белоока потапница, голям воден бик, къдроглав пеликан и др.).**

Такава роля може да играе Междуведомствения Рамсарски комитет, свързан с изпълнение на националните ни задължения по опазване на влажните зони и водолюбивите птици, създаден със заповед на МОСВ.

Цел: Координиране на работата и обмен на информация между заинтересованите институции и организации на национално и международно ниво за ефективно опазване на колониалните видове птици.

Значимост: Средна

Индикатор: Създадена със заповед междуведомствена работна група. Организирани и проведени минимум 2 работни срещи годишно на междуведомствената работна група, в рамките на които са разработени и одобрени годишен план, разгледани и одобрени годишни отчети.

Оценка на необходимите средства за изпълнение: мярката не изисква финансиране.

**7.1.5. Да се проведат работни срещи по въпросите за опазване на колониално гнездящите видове птици в страната с арендатори на язовири, рибовъдни стопанства, ловци, инспектори от ИАРА и РИОСВ.**

Цел: Популяризиране на колониално гнездящите видове птици и необходимостта от опазването им, както и разработване на проекти за възстановяване на местообитанията им.

Значимост: Висока.

Индикатор: Проведени срещи и беседи с рибовъди, ловци, охранители и контролни органи.

Оценка на необходимите средства за изпълнение: мярката не изисква финансиране.

**7.1.6. Да се проведат семинари и представяния на презентации за проучването, мониторинга и опазването на колониално гнездящите видове птици предмет на този план.**

Може да се проведат няколко семинара в природозащитния център „Пода” край Бургас, в природозащитните (посетителски) центрове на ПП „Персина”, в Белене и на ез. Сребърна. В тях да бъдат запознати представителите на държавни и общински институции, НПО, бизнес и др., натоварени с управлението и опазването на местата от ключово значение за колониалните видове птици със състоянието на видовете у нас, резултатите от проведени до момента мониторинги, резултати от други изследвания, установените проблеми и необходимите мерки за опазване. Дейностите и мерките ще бъдат подложени на дискусия и ще се достигне до по-разумни и рационални решения за опазването на видовете.

Цел: Популяризиране на видовете по този план и необходимостта от тяхното опазване.

Значимост: Средна.

Индикатор: Проведени горепосочените мероприятия.

Оценка на необходимите средства за изпълнение: 24 000 лв.

Планираният за изпълнението на мярката бюджет включва разходи за:

Организиране и провеждане на 12 еднодневни семинара – 24 000 лв.

**7.1.7. Да се организират и провеждат периодични, съвместни контролни проверки между представители на МОСВ, ИАГ, ИАРА и НПО за превенция на бракониерството и прилагане на природозащитното законодателство в места от ключово значение за колониално гнездящите видове птици предмет на този план.**

Цел: Ограничаване и прекратяване бракониерството и безпокойството на видовете и подобряване на координацията между институциите в тази насока.

Значимост: Висока.

Индикатор: Брой проведени съвместни контролни проверки през размножителния период и зимуването на видовете, в обхвата на ключови места. Брой (не) заловени и санкционирани нарушители.

Оценка на необходимите средства за изпълнение: мярката не изисква финансиране.

Оценка на необходимите средства за изпълнение: мярката не изисква финансиране.

**7.1.8. При разработване на Екологични оценки, ОВОС и ДОСВ, свързани с инвестиционни предложения/планове/програми в доказани значими местообитания на водолюбивите птици, обект на плана, да са съобразени с природозащитните цели за опазване на вида в съответната Натура зона.**

Цел: Запазване на площта на местообитанията на вида.

Значимост: Висока.

Индикатор: Изготвени и приети оценки, съобразени с местообитанията и изискванията на вида.

Оценка на необходимите средства за изпълнение: мярката не изисква финансиране.

**7.1.9. Да се поддържат функциониращи солниците в Атанасовско и Поморийско езеро.**

Понастоящем северни солници Поморие са изоставени. Необходимо е да се сключат дългосрочни концесионни договори за добив на сол в двете основни гнездовища на дебелоклюната и гривестата рибарка и малката черноглава чайка по Черноморското крайбрежие - Атанасовско и Поморийско езеро, поради липса на вътрешно саморегулиране. При сключване на договорите да се включат условия, касаещи опазване на видовете, обект на плана и техните местообитания.

Цел: Поддържане и адекватно управление на ключовите места и местообитания на видовете по време на гнездене.

Значимост: Висока.

Индикатор: Определено държавно съфинансиране на солниците в Атанасовското и Поморийското езеро.

Оценка на необходимите средства за изпълнение: мярката не изисква финансиране.

**7.2. Пряко опазване и възстановяване на вида и местообитанията му**

**7.2.1. Осъществяване на специфични мерки за възстановяване гнезденето на водолюбивите птици на остров Вардим.** **Отнася се за видовете: голяма бяла чапла, малката бяла, гривестата и нощната чапла, лопатарка.**

За успешното управление и финансиране на защитените зони от ключово значение са ефективното прилагане на набора от мерки по Програма за развитие на селските райони, Програма за морско дело и рибарство (ПМДР) и ПМДРА 2021-2027, Оперативна програма „Околна среда” и др.

Следва да се предвидят конкретни мерки насочени към опазването на видовете птици, така че да се гарантира опазването и възстановяването на техните местообитания.

Тези специфични мерки са залегнали в *Националният план за опазване на най-значимите влажни зони в България, 2013-2022 г*. и включват: 1/ изготвяне на План за управление; 2/ устойчиво стопанисване на горите, тъй като те заемат голяма част от острова и предоставят подходящи места за гнездене на видовете; 3/ необходима е постепенна замяна на съществуващите плантации от тополи с насаждения с естествен състав.

Допълнително, предлагаме следната мярка: 4/ ограничаване на лова и риболова в границите на защитената зона BG0002018 „Остров Вардим“, по време на гнездовия период (1 април - 30 юни), за видовете дивеч, за които се ловува целогодишно или са разрешени през гнездовия период (от 1 април до 30 юни), съгласно приложение 4 към чл. 54, ал. 1 от Закона за лова и опазване на дивеча.

През 2003 г. е издаден *План за действие за опазване и възстановяване на заливните гори на българските дунавски острови – 2003-2007 г*. (от Световния фонд за дивата природа - WWF в партньорство с Министерството на земеделието, Министерството на околната среда и водите и Федерация “Зелени Балкани”). Планът представя стратегическите цели на управлението на дунавските острови, мерките за тяхното опазване, необходимите дейности, срокове и разходи за изпълнението на тези цели.

През 2022 г. са разработени и специфични мерки за опазване на видовете птици в защитена зона „Остров Вардим“, където също е посочено, че за да се възстанови гнезденето на видовете в зоната е необходимо да се вземат мерки за устойчиво стопанисване на горите на острова и те да се разглеждат не само като продукт на горскостопанската дейност, но и като местообитание на консервационно значими видове птици и намаляване на безпокойството по време на гнездовия период.

Цел: Поддържане, опазване и/или възстановяване на местообитанията на посочените видове птици, предмет на разработвания план. Възстановяване на гнезденето на посочените видове на острова и по този начин увеличаване числеността на гнездящата им популация в страната.

Значимост: Висока.

Индикатор: Постоянно гнездене на видовете, обект на плана, на остров Вардим. Отнася се за видовете: голяма бяла чапла, малката бяла, гривестата и нощната чапла, лопатарка.

Оценка на необходимите средства за изпълнение: 530 000 лв.

Планираният за изпълнението на мярката бюджет включва разходи за:

* Изготвяне на План за управление – 30 000 лв.
* Планиране на устойчиво стопанисване на горите и провеждане на мероприятия, вкл. замяна на съществуващите култури от тополи – 500 000 лв.
* Ограничаване на лова и риболова по време на гнездовия период (април-юни) – не е необходимо финансиране.

**7.2.2. Да се възстановят напълно или отчасти Рибарници Орсоя, по изготвен план, като място за хранене и бъдещо гнездене на видовете птици, обект на плана - ръждива и голяма бяла чапла, блестящ ибис, бяла лопатарка, белобуза и черна рибарка.**

Предложената мярка може да бъде отнесена към мярка № 59 от РПД за Натура 2000 в България (2021-2027 г.).

Рибарниците са изгубили значение като местообитание за птиците, тъй като понастоящем те не действат като рибарници и водният режим в тях не се поддържа. В *Националният план за опазване на най-значимите влажни зони в България, 2013-2022* *г*. са залегнали следните важни специфични мерки за рибарници Орсоя, които и до сега не са изпълнени, а са важни за възстановяването на рибарниците като местообитание на двата вида: 1/ изготвяне на План за управление; 2/ поддържане на подходящ воден режим на рибарниците; целогодишно поддържане на минимално водно ниво (0.7-1 м.) в най-малко 80% от басейните; 3/ възстановяване на естественото състояние на влажната зона чрез възстановяване на естествената връзка с р. Дунав.

Над 80% от земите в защитената зона и всички имоти на рибарниците и басейните са частна собственост, което означава че мярката за възстановяване на водния режим не може да стане без участието и съгласието на собствениците. Необходимо е да бъде изготвен план за възстановяване и той да бъде постепенно реализиран като бъдат въвлечени всички заинтересовани страни. Третата мярка, за възстановяване на естествената връзка с р. Дунав, е неприложима. Когато рибарниците са функционирали, вода в тях е постъпвала по тръби от помпена станция, която от години е разграбена и унищожена.

През 2022 г. са разработени и специфични мерки за опазване на видовете птици в защитена зона „Рибарници Орсоя“, където също е посочено, че за да се възстановят местообитанията на водолюбивите видове в зоната е необходимо да се вземат мерки за възстановяване и оводняване на част от рибарниците.

От 2020 г. се изпълнява проект за оводняване на част от басейните на рибарниците (проект № BG16M10P002-3.016-0002-C01, с финансовата помощ на Оперативна програма „Околна среда”). След приключване на проекта е необходима дългогодишна устойчивост и възможност за възстановяване на допълнителни площи от басейните, както и теренни проучвания за състоянието на местообитанията и видовете в зоната.

Цел: Възстановяване на рибарниците като място за хранене по време на размножителния период, по време на скитане, миграция и зимуване и евентуално гнездене на двата вида чапли – ръждива и голяма бяла чапла, блестящ ибис,бяла лопатарка, белобуза и черна рибарка.

Значимост: Висока.

Индикатор: Площ на възстановени местообитания за хранене и гнездене в рибарници Орсоя.

Оценка на необходимите средства за изпълнение: 1 680 000 лв.

Планираният за изпълнението на мярката бюджет включва разходи за:

Изготвяне на план за управление – 30 000 лв.

Планиране, проектиране и съгласуване на проекта, съдържащ преки консервационни мерки, вкл. Поддържане на подходящ воден режим и възстановяване на естественото състояние на влажната зона – 250 000 лв.

Изпълнение на планираните дейности – 1 400 000 лв.

**7.2.3. Да се възстановят напълно или отчасти Рибарници Мечка като място за хранене и бъдещо гнездене на видове, обект на плана - ръждива и голяма бяла чапла, малката бяла, гривестата и нощната чапла, бяла лопатарка, блестящ ибис, белобуза и черна рибарка.**

Предложената мярка може да бъде отнесена към мярка № 59 от РПД за Натура 2000 в България (2021-2027 г.).

Понастоящем рибарниците са трайно пресушени и превърнати в обработваеми земи. Рибарниците не са действащи и поради тази причина в тях не навлизат дунавски води. По-голяма част от площта им е заета от суха тръстика. Големите басейни са разорани и превърнати в ниви. В тях се отглежда царевица и млади тополови насаждения за дърводобив. Зоната в това си състояние е загубила орнитологичната си стойност и не може да осигури подходящи местообитания за водоплаващи и водолюбиви видове птици. Необходимо е да се възстанови водния режим поне в част от басейните.

В *Националният план за опазване на най-значимите влажни зони в България, 2013-2022* г. са залегнали следните важни специфични мерки за мястото, които и до сега не са изпълнени, а са важни за възстановяване на мястото като местообитание на посочените видове: 1/ изготвяне на План за управление на СЗЗ; 2/ възстановяване функционирането на рибарниците като рибопроизводително предприятие; 3/ поддържане на подходящ воден режим на рибарниците; 4/ целогодишно поддържане на минимално водно ниво (0,7-1 m) в най-малко в 80% от басейните; 5/ регулиране на бракониерския лов и риболов в района. Влажната зона има потенциал за възстановяване на рибовъдството, което би оказало позитивно въздействие върху екосистемата (свързано най-вече с поддържане на постоянен воден режим). Рибарниците са частна собственост, което означава че мерките по възстановяване на водния режим не може да станат без участието и съгласието на собствениците. Затова обаче е необходимо да се намерят икономически стимули или форма на държавна субсидия – например посредством аква-екологични мерки.

Цел: Възстановяване на рибарниците като място за хранене по време на размножителния период, по време на скитане, миграция и зимуване и евентуално гнездене на ръждива и голяма бяла чапла, малката бяла, гривестата и нощната чапла, бяла лопатарка, блестящ ибис, белобуза и черна рибарка. Необходимо е оводняване и зарибяване на поне 20% от територията на рибарници Мечка до края на 2028 г.

Значимост: Висока.

Индикатор: Площ на възстановени местообитания за хранене и гнездене в рибарници Мечка на посочените видове.

Оценка на необходимите средства за изпълнение: 1 280 000 лв.

Планираният за изпълнението на мярката бюджет включва разходи за:

Изготвяне на план за управление – 30 000 лв.

Планиране, проектиране и съгласуване на проекта, съдържащ преки консервационни мерки, вкл. възстановяване на рибарниците, поддържане на подходящ воден режим и възстановяване на естественото състояние на влажната зона – 250 000 лв.

Изпълнение на планираните дейности – 1 000 000 лв.

Ограничаване на лова и риболова по време на гнездовия период (април-юни) – не е необходимо финансиране.

**7.2.4. Осъществяване на мерки за опазване на видовете, обект на плана, на остров „Ибиша“ - голямата бяла чапла, малката бяла чапла, гривестата и нощната чапла и бялата лопатарка**

В *Националният план за опазване на най-значимите влажни зони в България, 2013-2022 г*. са залегнали следните важни специфични мерки за мястото, които са важни за вида и е необходимо да бъдат осъществени: 1/ ограничаване на сечите; ограничаване на залесяването с неместни и инвазивни дървесни и храстови видове и постепенна замяна на съществуващите горски култури от неместни видове; 2/ възстановяване на заливни гори; 3/ проучване на възможностите за възстановяване на блатото при с. Долни Цибър; 4/ осигуряване и поддържане на заливния характер на Горноцибърския разлив (между дигата на десния бряг на р. Цибрица и дунавската дига), който е основно място за хранене на птици от чапловата колония.

През 2022 г. са разработени и специфични мерки за опазване на видовете птици в защитена зона „Остров Ибиша“, в които е посочено, че е необходимо поддържане площта на подходящите гнездови и хранителни местообитания на целевите видове птици.

Цел: Дългосрочно опазване гнезденето на голямата бяла чапла, малката бяла чапла, гривестата и нощната чапла и бялата лопатарка на о. Ибиша.

Възстановяване на загубени местообитания на бялата лопатарка и увеличение на числеността й на о. Ибиша.

Значимост: Висока.

Индикатор: Постоянно гнездене на видовете на о. Ибиша.

Оценка на необходимите средства за изпълнение: 660 000 лв.

Част от предвидените дейности не изискват финансиране.

Планираният за изпълнението на мярката бюджет включва разходи за:

Проучване на възможностите за възстановяване на блатото при с. Долни Цибър – 60 000 лв.

Планиране, проектиране и съгласуване на проект за поддържане на заливния характер на Горноцибърския разлив и възстановяване на заливни гори – 100 000 лв.

Изпълнение на планираните дейности – 500 000 лв.

**7.2.5. Да се възстанови от части Стралджанското блато** **като място за хранене и гнездене на двата вида чапли – ръждива и голяма бяла и място за хранене и потенциално гнездене на блестящия ибис.**

Предложената мярка може да бъде отнесена към мярка № 59 от РПД за Натура 2000 в България (2021-2027 г.).

Понастоящем местообитанията за гнездене на водоплаващи птици в бившето блато са в неблагоприятно състояние, както и в цялата зона „Комплекс Стралджа“. Стралджанското блато е било най-голямото вътрешно блато в България. Възстановяването му или поне на част от него би имало изключително позитивен ефект върху повечето от водолюбиви видове птици, предмет на настоящия план. Необходимо е да бъде изготвен план за възстановяване и той да бъде постепенно реализиран като бъдат въвлечени всички заинтересовани страни. Възстановяването на подходящ воден режим в бившето Стралджанско блато е залегнало като задача и в *Националният план за опазване на най-значимите влажни зони в България, 2013-2022* г. но на практика не е направено нищо в това направление през изминалия вече период на действие на плана.

Цел: Възстановяване на блатото като място за гнездене, хранене и концентриране на птици по време на сезонните миграции.

Значимост: Висока.

Индикатор: Площ на възстановени местообитания в Стралджанското блато и редовно гнездене и концентриране по време на миграция.

Оценка на необходимите средства за изпълнение: 2 050 000 лв.

Планираният за изпълнението на мярката бюджет включва разходи за:

Планиране, проектиране и съгласуване на проекта, съдържащ преки консервационни мерки – 250 000 лв.

Придобиване на земи в подходящ район от бившето блато, не по малко от 15 ха – 300 000 лв.

Изпълнение на планираните дейности – 1 500 000 лв.

**7.2.6. Възстановяване на части от Островското блато** **като място за хранене и гнездене на ръждивата чапла и място за хранене и потенциално гнездене на блестящия ибис.**

Предложената мярка може да бъде отнесена към мярка № 59 от РПД за Натура 2000 в България (2021-2027 г.).

В миналото в това блато са гнездили дори къдроглави пеликании много други видове водолюбиви птици. Понастоящем гнездят 1-2 двойки. При евентуално възстановяване на водния режим на блатото там може да се формира цяла колония от ръждиви чапли. Необходимо е проучване на възможностите и изготвянето на проект за възстановяване или оводняване на част от блатото.

Цел: Възстановяване на блатото като място за гнездене и хранене на посочените видове и концентриране по време на сезонните миграции.

Значимост: Висока.

Индикатор: Площ на възстановени местообитания в Островското блато и редовно гнездене и концентриране по време на миграция.

Оценка на необходимите средства за изпълнение: 1 250 000 лв.

Планираният за изпълнението на мярката бюджет включва разходи за:

Планиране, проектиране и съгласуване на проекта, съдържащ преки консервационни мерки – 250 000 лв.

Изпълнение на планираните дейности –1 000 000 лв.

**7.2.7. Като част от аква - екологичните мерки да се поощрява запълването с вода на рибовъдните стопанства, вкл. тези които са изцяло обрасли и не се ползват непосредствено за рибовъдство.**

Предложената мярка може да бъде отнесена към мярка № 58 от РПД за Натура 2000 в България (2021-2027 г.).

По Оперативната програма за развитие на сектор „Рибарство” (ОПРСР 2007-2013) по мярка 2.1 „Производствени инвестиции в аквакултурата” е изградено/възстановено само едно рибовъдно стопанство в страната – в язовир Каменец. Новата *Програма за морско дело и рибарство* (2014-2020) включва мярка 11 - *Услуги за околна среда и биологично производство* и 12 - *Застраховане на продукцията от аквакултури*, които могат да се използват за възстановяване и/или поддържане на рибни стопанства и изплащане на компенсации на собствениците, когато на териториите на техните рибарници се хранят и опазват рибоядни видове птици, каквито са чаплите. Средствата по тази програма е необходимо целево да се използват от държавата (в лицето на МОСВ и РИОСВ) за възстановяване на рибовъдни стопанства по поречието на река Дунав и в Тракийската низина, където се намират основни находища на посочените видове чапли (например рибарници Мечка, рибарници Орсоя).

Цел: Поддържане и възстановяване на оптимални местообитания за хранене на малката бяла, гривестата и нощната чапла, голямата бяла и ръждивата чапла.

Значимост: Висока.

Индикатор: Определен брой изразходвани средства за възстановяване и/или поддържане на рибовъдни стопанства в страната.

Оценка на необходимите средства за изпълнение: 100 000 лв. годишно за срока на действие на плана.

Изплащане на компенсации – 500 лв. на дка водна площ за рибарниците, които се предоставят за гнездене на целевите видове. Компенсация за 200 дка водни площи годишно, общо 100 000 лв. годишно.

**7.2.8. Осъществяване на мерки за опазване на гнездови местообитания на остров Персин, като част от Комплекс Беленски острови** **BG0002017.**

В *Националният план за опазване на най-значимите влажни зони в България, 2013-2022* г. са залегнали следните важни специфични мерки за мястото, които са важни за малката бяла, гривестата и нощната чапла: 1/ прилагане на интегриран подход и въвличане на местните общности, администрация и бизнес в опазването на комплекса; 2/ поддържане на устойчив режим на водоемите, съблюдаване на препоръките заложени в плана за действие на ПП „Персина“; 3/ контрол върху инвазивните видове; 4/ на определени места в посочените влажни зони да бъде разрешена пашата на рогат добитък и коне, които ще поддържат растителността да не избуява и ще осигурява подходящи местообитания за вида; 5/ в околностите на водните огледала да се стимулира засаждането на слънчоглед, царевица и люцерна като основни култури. По-голямата част от комплекса е в добро състояние благодарение на защитния режим и осъществените възстановителни дейности за водния режим. Комплексът е пример за възстановяване на увредена влажна зона и за важността на опазването на природните комплекси преди те да достигнат до критично състояние.

През 2022 г. са разработени и специфични мерки за опазване на видовете птици в защитена зона „Комплекс Беленски острови“, в които е посочено, че е необходимо поддържане площта на подходящите гнездови и хранителни местообитания на целевите видове птици.

Цел: Дългосрочно опазване на гнезденето на малката бяла, гривестата и нощната чапла, кафявокрилия огърличник и други водоплаващи птици в Комплекс Беленски острови.

Значимост: Висока.

Индикатор: Запазени в дългосрочен план местообитания.

Оценка на необходимите средства за изпълнение: 530 000 лв.

Планираният за изпълнението на мярката бюджет включва разходи за:

Провеждане на кампании и събития за въвличане на местните общности за опазване на вида, на всеки 3 години, стойност на една кампания – 10 000 лв., за целия период на действие на плана – 30 000 лв.

Мониторинг на водния режим, вкл. изграждане на система за мониторинг на водното ниво – 100 000 лв.

Премахване на инвазивни видове – 400 000 лв.

**7.2.9. Осъществяване на мерки за възстановяване гнезденето на малката бяла, нощната и гривеста чапла и дългосрочното им опазване на остров Пожарево BG0000237.**

През 2009 г. по пилотен проект на СНЦ “Зелени Балкани”, Сдружение „Природа на заем” и AMECO – Холандия е изготвен план за управление на ЗЗ Пожарево–Гарван (по Директива за местообитанията), която включва защитени зони Остров Пожарево BG0000237 и Гарванско блато BG0002064. Този план обаче все още не е приет. В този план са залегнали следните важни специфични мерки за мястото, които ще доведат до възстановяване и опазване на смесената чаплова колония: 1/ запазване на всички естествени гори на островите и бреговата ивица; 2/ компенсаторни плащания за горите с ограничения; 3/ изготвяне и реализиране на проект за оптимизиране на водния режим в Пожаревското блато; 4/ насърчаване на земеделски производители за устойчиво стопанисване на земеделските площи за поддържане на влажни местообитания.

Необходимо е да се добавят още: 1/ ограничаване на сечите и горскостопанските мероприятия в нискостъблените гори по време на гнездовия период (1 април – 30 юни). При горскостопански мероприятия във високостъблените гори, те да бъдат съгласувани с РИОСВ/МОСВ; и 2/ ограничаване на лова и риболова по време на гнездовия период (1 април - 30 юни), за видовете дивеч на които се ловува целогодишно или са разрешени през гнездовия период (от 1 април до 30 юни), съгласно приложение 4 към чл. 54, ал. 1 от Закона за лова и опазване на дивеча.

През 2022 г. са разработени и специфични мерки за опазване на видовете птици в защитена зона „Остров Пожарево“, в които е посочено, че е необходимо поддържане площта на подходящите гнездови и хранителни местообитания на целевите видове птици.

Цел: Дългосрочно опазване на гнезденето на малката бяла, гривестата и нощната чапла остров Пожарево.

Значимост: Висока.

Индикатор: Запазени в дългосрочен план местообитания за хранене и гнездене на малката бяла, гривестата и нощната чапла на о. Пожарево.

Оценка на необходимите средства за изпълнение: 1 260 000 лв.

Планираният за изпълнението на мярката бюджет включва разходи за:

Компенсаторни плащания за горите с ограничения, приблизително около 20 ha – 300 лв./ha, за целия период на действие на плана – 60 000 лв.

Планиране, проектиране и съгласуване на проект за оптимизиране на водния режим – 200 000 лв.

Изпълнение на планираните дейности – 1 000 000 лв.

Мерки: 1/ ограничаване на сечите и горскостопанските мероприятия по време на гнездовия период (април-юни); и 2/ ограничаване на лова и риболова по време на гнездовия период (април-юни) не изискват финансиране.

**7.2.10. Осъществяване на мерки за опазване гнезденето на птиците, обект на плана -** **малката бяла, гривестата и нощната чапла, кафявокрилия огърличник, в Комплекс Калимок BG0002030.**

Необходимо е да се осъществят следните мерки в зоната, за да се осигури дългосрочното гнездене на трите вида чапли, както и на други целеви видове птици: 1/ актуализиране на Плана за управление на ЗМ Калимок-Бръшлен (2006-2016 г.) и/или изготвяне на интегриран план за управление на защитената местност и защитената зона; 2/ възстановяване и поддържане на бивши естествени гори, залесени в момента с тополи, върба, акация и други неместни видове или разновидности; реинтродукция на ценни дървесни видове на подходящи места (летен дъб, полски ясен и др.) с цел осигуряване на естествени места за гнездене на чапловите колонии; 3/ ефективно управление на заливния режим и недопускане на пресъхване на зоната; 4/ ограничаване на строителни дейности в крайбрежната зона на р. Дунав; 5/ устойчиво управление на тръстиковите масиви; 6/ въвеждане и изпълнение на комплексен дългосрочен мониторинг, 7/ на определени места в посочените влажни зони да бъде разрешена пашата на рогат добитък и коне, които ще поддържат растителността да не избуява и ще осигурява подходящи местообитания за видовете; 8/ в околностите на водните огледала да се стимулира засаждането на слънчоглед, царевица и люцерна като основни култури, в които гнезди кафявокрилия огърличник. Мерките от 2/ до 6/ са част от Плана за управление на ЗМ Калимок-Бръшлен (2006-2016 г.).

През 2022 г. са разработени и специфични мерки за опазване на видовете птици в защитена зона „Комплекс Калимок“, в които е посочено, че е необходимо поддържане площта на подходящите гнездови и хранителни местообитания на целевите видове птици.

Цел: Дългосрочно опазване на гнезденето на малката бяла, гривестата и нощната чапла, кафявокрилия огърличник както и на други видове водолюбиви видове птици, обитаващи Комплекс Калимок.

Значимост: Висока.

Индикатор: Запазени в дългосрочен план местообитания за хранене и гнездене в Комплекс Калимок.

Оценка на необходимите средства за изпълнение: 1 390 000 лв.

Планираният за изпълнението на мярката бюджет включва разходи за:

Изготвяне на план за управление – 30 000 лв.

Възстановяване на естествените горски насаждения – 160 000 лв.

Планиране, проектиране и съгласуване на проект за оптимизиране на водния режим – 200 000 лв.

Изпълнение на планираните дейности – 1 000 000 лв.

Контролиране на тръстиковите масиви 20 000 лв. годишно – 200 000 лв. за целия период на действие на плана.

**7.2.11. Изготвяне на предложение за обявяване на защитена местност „Рибарници Труд“, където се намира втората по големина смесена колония на трите вида чапли (малка бяла, нощна и гривеста) в Тракия.**

В момента рибарници Труд функционират като площи под аренда и стопаните на тези рибарници добросъвестно опазват смесената колония на трите вида чапли. Трите вида чапли основно се изхранват в съседните оризищни полета, без да нанасят щети на арендаторите.

Цел: Дългосрочно опазване на гнезденето на малката бяла, гривестата и нощната чапла в рибарници Труд.

Значимост: висока.

Индикатор: Запазени в дългосрочен план местообитания за гнездене на малката бяла, гривестата и нощната чапла в рибарници Труд, Пловдивско.

Оценка на необходимите средства за изпълнение: 15 000 лв.

Планираният за изпълнението на мярката бюджет включва разходи за:

Подготовка на необходимата документация – 15 000 лв.

**7.2.12. Осъществяване на мерки за намаляване на конкуренцията на големия корморан в смесената колония в ЗЗ „Мандра-Пода“ BG0000271.**

Приет е План за управление на ЗМ „Пода“, който следва да бъде разширен и да покрива територията на цялата Защитена зона. Предвид увеличението на гнездовите двойки на големия корморан в защитената зона следва да се предвидят мерки за редуциране на гнездовия успех на кормораните. Той се явява основен конкурент при избора и заемането на гнездови територии подходящи за трите вида чапли (малка бяла, нощна и гривеста) и определено ограничава тяхната гнездова численост в зоната. Тези мерки следва да се реализират през март, преди връщането от миграция на трите вида чапли.

Цел: Намаляване конкуренцията на големия корморан в смесената колония в ЗЗ „Мандра- Пода“ и по този начин увеличаване на гнездовия успех на трите вида чапли в колонията.

Значимост: висока.

Индикатор: Увеличаване на гнездовия успех на трите вида чапли (малка бяла, нощна и гривеста) в смесената колония в ЗЗ „Мандра- Пода“.

Оценка на необходимите средства за изпълнение: 148 000 лв.

Планираният за изпълнението на мярката бюджет включва разходи за:

Разработване на мерки за намаляване на броя на гнездовите двойки – 18 000 лв.

Прилагане на разработените мерки – 100 000 лв.

Разработване на предположение за разширяване на ЗМ „Пода“ – 30 000 лв.

**7.2.13. Поддържане и възстановяване на местообитания на видовете птици, обект на плана – кафявокрил огърличник, дебелоклюна рибарка и малка черноглава чайка, в ЗМ „Пода“.**

В Плана за управление на ЗМ „Пода“ (2002-2010) има заложена управленска цел, с която да се възстанови местообитанието на кафявокрилия огърличник. БДЗП е осъществило дейности по поддържане и възстановяване на местообитанията на вида в ЗМ като е отстранявана растителност в северната част на защитената територия. По проект „Живот за Бургаските Езера” са създадени водни площи, които благоприятстват гнезденето на вида. Тези две дейности – по отстраняване на избуяла растителност в определени места на територията и поддържане на създадените водни площи трябва да продължат да се извършват и да залегнат в актуализирания план на ЗМ „Пода“.

Стимулирането на гнезденето на дебелоклюната рибарка в Пода може да стане чрез инсталиране на допълнителни площи изкуствени платформи в подходящи места, където в близост има открити водни огледала за търсене на храна. В началото на гнездовия период върху платформите се поставят макети на възрастни дебелоклюни рибарки, които биха привлекли птиците да загнездят. Вече в местността има изградени такива платформи, върху които гнездят над 450 двойки речни рибарки (БДЗП). В Плана за управление на ЗМ „Пода“ (2002-2010) е залегнал проект за възстановяване на местообитания на речната рибарка, белочелата рибарка, речния и морски дъждосвирец чрез насипни острови. Явно тази част от плана е изпълнена, тъй като понастоящем има изградени и поддържани изкуствени платформи за гнездене на посочените видове птици. Тези мерки следва да се прилагат комплексно в ЗЗ „Мандра - Пода“.

Цел: Поддържане и адекватно управление на ключовите места и местообитания на кафявокрилия огърличник по време на гнездене. Подобряване на гнездовия успех на вида, поддържане и възстановяване на гнезденето в гнездовите находища.

Стимулиране гнезденето на дебелоклюната рибарка в ЗМ „Пода“ и увеличаване по този начин числеността на гнездящата популация в страната.

Значимост: висока.

Индикатор: Видовете запазват и увеличават гнездовата си численост в ЗМ „Пода“.

Оценка на необходимите средства за изпълнение: 50 000 лв.

Планираният за изпълнението на мярката бюджет включва разходи за:

Ежегодно отстраняване на растителността – 5000 лв. годишно

**7.2.14. Да се възстанови напълно или отчасти Гарванското блато като място за хранене и потенциално гнездене на червената чапла, белобузата, черната и речната рибарка.**

Предложената мярка може да бъде отнесена към мярка № 59 от РПД за Натура 2000 в България (2021-2027 г.).

В *Националният план за опазване на най-значимите влажни зони в България, 2013-2022 г*. са залегнали „*възстановителни мерки, за да се предотврати по-нататъшното влошаване и унищожаване на ценни местообитания за птици. Това включва на първо място проект за възстановяване на водния режим в блатото*”. Към момента блатото почти няма открито водно огледало. Единствено в най-южното блато – Тоната има водно огледало обрасло с висша водна растителност, което през летните месеци почти напълно пресъхва. От 2020 г. се изпълнява проект по Договор BG16M1OP002-3.016-0002 за подобряване състоянието на влажната зона. Необходимо е допълнително финансиране за да се осъществи възстановяване на местообитанията на по-голяма площ.

Цел: Възстановяване на блатото като място за гнездене и хранене на посочените целеви видове и концентриране по време на сезонните миграции.

Значимост: Висока.

Индикатор: Площ на възстановени местообитания в Гарванското блато и редовно гнездене и концентриране по време на миграция.

Оценка на необходимите средства за изпълнение: 500 000 лв.

Планираният за изпълнението на мярката бюджет включва разходи за:

Изпълнение на вече планирани дейности, за които не е осигурено финансиране към момента – 500 000 лв.

**7.2.15. Осъществяване на мерки за възстановяване на бивши гнездовища на белобузата и черната рибарка, както и на други целеви видове водолюбиви птици в Цибърското и Синделското блата.**

Предложената мярка може да бъде отнесена към мярка № 59 от РПД за Натура 2000 в България (2021-2027 г.).

Синделското блато (също Султанларско блато) е заблатена местност по поречието на Провадийска река, южно от село Синдел и източно от село Царевци (бивше Султанци). Площта му е 1,65 km2. Представлява полу пресъхнал плитък сладководен басейн със силно променлив характер и застояла вода, който е пресушен още през 20-те години на XX век. През пролетта се пълни с вода при топенето на снеговете и от дъждовете, а през лятото и есента пресъхва. Обрасло е с тръстика, папур, камъш и др. водни растения. Необходимо е подобряване на водния режим и задържане на вода през по-голяма част от годината като по този начин ще се създадат подходящи условия за гнездене.

Цибърското блато се намира на около 20 км източно от град Лом. Представлява остатък от обширна в миналото естествена влажна зона с мозаечно разположена богата водна и водолюбива растителност и открити водни площи, разположена в понижение на релефа между селата Станево и Долни Цибър на брега на река Дунав. През 1948-1949 г. бива пресушена, посредством поредица от хидромелиоративни мероприятия - изгражда се дига на река Дунав и система от отводнителни канали с помпена станция. Към момента блатото е почти напълно пресушено. Необходимо е подобряване на водния режим и създаване на подходящи условия за гнездене на двата вида - да се възстанови популацията на бялата водна лилия, която е основно място за разполагане на гнездата.

Цел: Възстановяване на загубени местообитания на двата вида рибарки и увеличение на числеността им в страната.

Значимост: Висока.

Индикатор:Площ на възстановени местообитания за хранене и гнездене в Цибърското и Синделското блата.

Оценка на необходимите средства за изпълнение: 1 650 000 лв.

Планираният за изпълнението на мярката бюджет включва разходи за:

Планиране, установяване на собственост на териториите, проектиране и съгласуване на проекта, съдържащ с преки консервационни мерки – 250 000 лв.

Изпълнение на планираните дейности – 1 000 000 лв.

**7.2.16. Реализация на проекти за изграждане на изкуствени острови от висша водна растителност, наколни платформи или понтонни острови в р. Дунав за стимулиране гнезденето на черната, белобузата, речната и белочелата рибарка в следните обекти – блато при с. Малък Преславец, Беленски острови, комплекс Калимокез, Дуранкулак, Шабленско езеро, Шабленска тузла, ез. Вая и м. Пода.**

Загубата на водна плаваща растителност, използвана за гнездене, представлява заплаха за репродуктивния успех на видовете. Установено е, че популациите на двата вида рибарки – черна и белобуза се увеличават при изграждане на изкуствени плаващи острови, подходящи за размножаване.

Важно е изкуствените острови да бъдат съобрази с биологията на рибарките, за който са предназначени (напр. да имат полегато място за слизане-качване на малките и да са независими от промените във водното ниво). Стимулирането на гнезденето може да стане също чрез инсталиране на изкуствени платформи във влажните зони и върху тях да бъдат поставени макети на възрастни птици в началото на гнездовия период.

Създаване на изкуствени острови в река Дунав – те трябва да са независими от нивото на реката, т.е. трябва да са плуващи, но фиксирани с котви за определено място извън фарватера на реката. Вече има няколко случаи на гнездене на речни рибарки на дълго закотвени кораби и баржи по пристанищата в Дунав. Размерите на островите трябва да се консултират с експерти орнитолози и с наличната литература. Понтонните острови трябва да бъдат в близост до архипелази от пясъчни острови и коси, където има данни за скорошно гнездене на рибарки и други дъждосвирцови птици.

Общо следва да бъдат изградени не по-малко от 50 самостоятелни острова/групи от острови, реципрочно разпредели по посочените водни обекти.

Цел:Поддържане, възстановяване и адекватно управление на ключовите местообитания на видовете по време на гнездене.

Повишаване на гнездовия успех на посочените видове рибарки в съответните места. Намаляване на смъртността на малките поради безпокойство и от наземни хищници.

Значимост: Висока.

Индикатор: Увеличаване на колониите и гнездовите двойки. Подобряване на гнездовия успех на посочените видове.

Оценка на необходимите средства за изпълнение: 600 000 лв.

Планираният за изпълнението на мярката бюджет включва разходи за:

Планиране, проектиране и съгласуване на проекта, съдържащ преки консервационни мерки – 100 000 лв.

Изпълнение на планираните дейности (изграждане на изкуствени плаващи острови) – 500 000 лв.

**7.2.17. Специфични мерки за поддържане на дългосрочното гнездене на вида кафявокрил огърличник в ЗЗ „Оризища Цалапица“.**

Тези мерки са заложени в ПУ на ЗЗ „Оризища Цалапица и включват: 1/ Насърчаване на ротацията на ориза в рамките на технологията за производството му с царевица и люцерна. Разработване на агроекологични дейности в тази насока; 2/ Включване на оризищните масиви около Защитената зона в слоя на земите с висока природна стойност, съгласно Програма за развитие на селските райони и разработване на агроекологични дейности за тяхното поддържане на база проведени проучвания; 3/ Насърчаване възстановяването на оризопроизводството в територии, в които е прекратено през последните 5 и повече години – приоритетно в източната част на Защитената зона; 4/ Създаване на ретензионни обеми (малки влажни зони) с целогодишно запазен воден слой (воден слой 0.10-0,40 сm);

Цел: Поддържане и адекватно управление на ключовите места и местообитания на вида по време на гнездене. Подобряване на гнездовия успех на вида, поддържане на гнезденето в гнездовите находища.

Значимост: Ключова.

Индикатор: Видът запазва и увеличава гнездовата си численост в Оризища Цалапица.

Оценка на необходимите средства за изпълнение: 450 000 лв.

Планираният за изпълнението на мярката бюджет включва разходи за:

Създаване на ретензионни обеми (малки влажни зони) с целогодишно запазен воден слой 3 броя – 450 000 лв.

**7.2.18. Осъществяване на регулиращи и възстановителни мерки в ЗМ „Шабленско езеро“ за поддържане гнезденето на кафявокрилия огърличник, речната и белочелата рибарка.**

За поддържане и увеличаване на гнездящите двойки на двата вида в Шабленското езеро е необходимо да се изпълнят следните две дейности, които са залегнали и като програми в Плана за управление на защитената местност: 1/ паша на домашни животни (едър рогат добитък и коне) - за предотвратяване разпространението на тръстиката (*Ph. communis*) и друга рудерална растителност извън очертанията на водоема. Целта на прилагането на пашуване на говеда е поддържането на перифериите на тръстиковите масиви в някои части на езерото, където се образуват разливи при високи водни стоежи, чисти от обраствания с водолюбива растителност; 2/ поддържане на плитководни участъци (по-малко от 1.5 m) в рамките на местността чрез окосяване на тръстика.

Цел: Поддържане и адекватно управление на ключовите места и местообитания на кафявокрилия огърличник,речната и белочелата рибарка по време на гнездене. Подобряване на гнездовия успех на двата вида, поддържане и възстановяване на гнезденето в гнездовите находища.

Значимост: Ключова.

Индикатор: Трите вида запазват и увеличават гнездовата си численост в ЗМ „Шабленско езеро“.

Оценка на необходимите средства за изпълнение: 50 000 лв.

Планираният за изпълнението на мярката бюджет включва разходи за:

Поддържане на плитководни участъци чрез косене на тръстика – 5 000 лв. годишно.

**7.2.19. Осъществяване на специфични мерки за поддържане и увеличаване гнезденето на водолюбиви птици, предмет на настоящия план за действие – речна, гривеста и белочела рибарка и саблеклюн, кафявокрил огърличник, малка черноглава чайка в Атанасовско езеро**.

Мерки залегнали в План за управление и актуализиран план на Поддържан резерват Атанасовско езеро (2015), посочват възстановителните и регулиращите мерки необходими за опазване или подобряване състоянието на посочените видове птици:

* Изграждане на стабилен насипен остров; поддържане на съществуващи и изграждане на нови дървени наколни платформи;
* Поддържане на диги без растителност позволяваща загнездване и защита от хищници;
* Поддържане и възстановяване солодобивната инфраструктура - обходен канал и защитна дига, диги и валове по границите на отделните басейни; Ежегодно почистване на канала осигуряващ постъпване на морска вода; Контролирано навлизане на морски води за нуждите на солодобива – за това е необходимо постепенно и съгласувано подхранване на езерото с морски води по време на размножителния период; Поддържане на екологичен минимален воден слой от най-малко 5 cm в изпарителните басейни (тук не се включват кристализаторите) по време на размножителния период на птиците. Залповото навлизане на морски води в сухите басейни по време на захранването на солниците с морска вода от Бургаския залив водят до наводняване на партерно разположените гнезда на видовете;
* Поддържане на създадената по проект „*Живот за Бургаските Езера*”, комплексна несмъртоносна система от технически средства, посредством която бяха обезопасени подходите на две диги в Атанасовско езеро срещу навлизането на наземни хищници, като скитащи кучета, котки и чакали. Системата включваше 4 електропастира, 7 кучегони, плашило, лампи и радио;
* Изграждане на специализирана туристическа инфраструктура за наблюдение и фотографиране на птици, с оглед избягване на безпокойството на птиците;
* На определени места около езерото да бъде разрешена пашата на рогат добитък и коне, които ще поддържат растителността да не избуява и ще осигурява подходящи местообитания за за гнездене и на кафявокрилия огърличник;
* В околностите на езерото да се стимулира засаждането на слънчоглед, царевица и люцерна като основни култури, в които гнезди кафявокрилият огърличник.

Трите големи LIFE проекта „Живот за Бургаските езера“, „*Солта на Живота*” и „*Лагуната на живота*“ значително допринесоха и продължават да допринасят за увеличаване и подобряване на гнездовите местообитания на рибарките и саблеклюна в Атанасовското езеро, което доведе и до увеличаване на гнездящата численост.

Езерото се използва за солодобив по традиционен начин и местообитанията, характерни за влажната зона са силно зависими от тази дейност във вида, в който се осъществява. По-ниската икономическа ефективност на традиционния солодобив, както и амортизираната инфраструктура са заплахи за солодобива в настоящия му вид, което се счита за сериозен риск за поддържането на влажната зона като цяло.

Цел: Поддържане и адекватно управление на ключовите места и местообитания на посочените видове птици по време на гнездене в Атанасовското езеро. Подобряване на гнездовия успех, поддържане и/или възстановяване на гнезденето в гнездовите находища.

Значимост: ключова.

Индикатор: Видовете запазват и увеличават гнездовата си численост в Атанасовското езеро.

Оценка на необходимите средства за изпълнение: 410 000 лв.

Планираният за изпълнението на мярката бюджет включва разходи за:

* Изграждане на стабилен насипен остров; поддържане на съществуващи и изграждане на нови дървени наколни острови – 50 000 лв.
* Поддържане на диги без растителност позволяваща загнездване и защита от хищници, както и почистване на канала осигуряващ постъпване на морска вода – ежегодно 4000 лв., общо за периода – 40 000 лв.
* Поддържане и възстановяване солодобивната инфраструктура - обходен канал и защитна дига, диги и валове по границите на отделните басейни– 100 000 лв.
* Поддържане на създадената по проект „Живот за Бургаските Езера”, комплексна несмъртоносна система от технически средства, посредством която бяха обезопасени подходите на две диги в Атанасовско езеро срещу навлизането на наземни хищници, като скитащи кучета, котки и чакали. Системата включваше 4 електропастира, 7 кучегони, плашило, лампи и радио – 20 000 лв.
* Изграждане на специализирана туристическа инфраструктура за наблюдение и фотографиране на птици, с оглед, избягване на безпокойството на птиците – 200 000 лв.

**7.2.20. Осъществяване на специфични мерки за поддържане и увеличаване гнезденето на видовете птици, обект на плана, в Поморийското езеро.**

Мярката се отнася за речна рибарка, дебелоклюна рибарка, гривеста рибарка, белочела рибарка, саблеклюна, кафявокрил огърличник и малка черноглава чайка.

Към тези мерки се отнасят някои от посочените в Интегрирания план за управление на Поморийското езеро: 1/ регулиране числеността на наземните хищници (чакал, лисица, скитащи кучета) чрез улавянето им с капани/клетки с падаща врата (когато животните, които са уловени са местни видове се освобождават на разстояние от колонията от поне 100 км, а когато става въпрос за неместни хищници се предават в местни зоолгически градини) и/или ограждане на гнездилищата на наземно гнездящите видове с електропастир; 2/ създаване и поставяне на нови изкуствени гнездови платформи или насипни острови с оглед предпазването на гнездилищата от наводнения и за увеличаване на гнездовата площ - тази дейност е залегнала вече в новия проект „*Живот за Поморийската лагуна*“ LIFE19 NAT/BG/000804; 3/ ограждане на гнездилищата и преграждане на дигите при заплаха от наземни хищници; 4/ изграждане на специализирана туристическа инфраструктура за наблюдение и фотографиране на птици, с оглед, избягване на безпокойството на птиците и даващ възможност за добро наблюдение. Добри практики могат да бъдат намерени в следното ръководство: *Tern Conservation Best Practice, Anti-predator Fencing* (Babcock and Booth, 2020). Допълнителни мерки за кафявокрилия огърличник: 1/ на определени места около езерото да бъде разрешена пашата на рогат добитък и коне, които ще поддържат растителността да не избуява и ще осигурява подходящи местообитания за вида; 2/ в околностите на езерото да се стимулира засаждането на слънчоглед, царевица и люцерна като основни култури, в които гнезди вида.

Цел: Поддържане и адекватно управление на ключовите места и местообитания на видовете речна рибарка, дебелоклюна рибарка, гривеста рибарка, белочела рибарка и саблеклюн, кафявокрил огърличник по време на гнездене в Поморийското езеро. Подобряване на гнездовия успех, поддържане и/или възстановяване на гнезденето в гнездовите находища.

Значимост: Ключова.

Индикатор: Запазване и увеличаване на гнездовата численост на посочените видове в Поморийското езеро.

Оценка на необходимите средства за изпълнение: 390 000 лв.

Планираният за изпълнението на мярката бюджет включва разходи за:

* регулиране числеността на наземните хищници – не изисква финансиране;
* създаване и поставяне на нови изкуствени гнездови платформи или насипни острови - 130 000 лв.
* ограждане на гнездилищата и преграждане на дигите при заплаха от наземни хищници – 60 000 лв.
* Изграждане на специализирана туристическа инфраструктура за наблюдение и фотографиране на птици, с оглед, избягване на безпокойството на птиците и даващ възможност за добро наблюдение – 200 000 лв.

**7.2.21. Да се повиши контролът върху безпокойството на видовете птици, обект на плана, по време на гнездене, в райони, където видовете се размножават.**

Предложената мярка може да бъде отнесена към мярка № 58 от РПД за Натура 2000 в България (2021-2027 г.).

Безпокойството е фактор, за който е установено значително отрицателно въздействие върху популациите на колониално гнездящите видове птици. Увеличаването на туризма около водните обекти, места за отдих, места за пикник, детски площадки, къмпинг, строителство на временни и постоянни постройки, интензивен риболов, спортен или любителски в места за размножаване , строеж на лодкостоянки, кейове, а също строителство, жилищно, вилно, рекреационно и свързаното с тях шумово и светлинно замърсяване в зони в близост до подходящи гнездови местообитания или размножителни колонии водят до прогонване на птиците и напускане на колониите.

Цел: Подобряване на гнездовия успех на видовете, ограничаване на безпокойството и смъртността на видовете в резултат от действието на фактори с антропогенен характер.

Значимост: Висока.

Индикатор: Повишаване на гнездовия успех на колониално гнездящите видове птици.

Оценка на необходимите средства за изпълнение: мярката не изисква финансиране.

**7.2.22. Да се осигури поддържане в оптимално състояние на растителността в гнездовите места на следните видове - малката бяла, гривестата и нощната чапла, блестящия ибис, бялата лопатарка.**

Възстановяване и поддържане на крайречните и островни гори на о. Вардим, Комплекс Беленски острови, о. Ибиша, о. Пожарево, Комплекс Калимок, р. Марица, р. Тунджа, р. Искър, р. Янтра, р. Огоста, ПР „Сребърна”, ЗЗ „Язовир Конуш”, ЗЗ „Злато поле”, резерватите „Долна Топчия“ и „Балабана“ и др. Ключовите територии следва да бъдат внимателно следени (включително през зимата) за предотвратяване изсичането на важни за гнезденето дървета. В случаите, когато това е възможно, да се забрани сечта около колониите. Следва при локализиране на всяка колония съответният РИОСВ да направи предписание до местните горски власти за незабавна забрана на всякакви видове сеч в колониите и в радиус от 200 m около тях, както е залегнало и в изискванията за горска сертификация по FSC (Forest Stewardship Council™ - Съвет за стопанисване на горите) у нас. Да се прекрати унищожаването на естествените и полуестествени гори и постепенно да се възстановяват полуестествените заливни гори чрез залесяване с местни дървесни видове.

Цел: Поддържане, възстановяване и адекватно управление на ключовите места и местообитания на видовете по време на гнездене. Подобряване на гнездовия успех на видовете, поддържане и възстановяване на гнезденето в гнездовите находища.

Значимост: висока.

Индикатор: Запазване, увеличаване или възстановяване на гнездови колонии.

Оценка на необходимите средства за изпълнение: мярката не изисква допълнително финансиране.

**7.2.23. Осъществяване на специфични мерки за подобряване на гнездовите местообитания на дебелоклюната рибарка, речната рибарка, гривестата рибарка, белочела рибарка и малката черноглава чайка в Дуранкулашкото.**

Това може да стане чрез увеличаване водните площи в източните и североизточни части на зоната чрез премахване на част от тръстиковите масиви заедно с осигуряване на спокойствие по някоя от дигите на бившите рибарници. По възможност оводняване на част от рибарниците и тяхната реорганизация (съгласно ПУ на ЗМ Дуранкулашко езеро) с цел подобряване на условията за водолюбивите птици. Осигуряването на необходимото спокойствие на водолюбивите птици гарантира тяхното задържане в района и възможност за загнездване. Необходима е забрана и строг контрол на бивакуването и паленето на огън не само в Защитената местност (което е регламентирано в ПУ на ЗМ), но и в границите на Защитена зона BG0002050 „Дуранкулашко езеро“.

Стимулирането на гнезденето на видовете в езерото може да стане също чрез изпълнение на някои от дейностите посочени в *Националният план за опазване на най-значимите влажни зони в България, 2013-2022 г*. по отношение на езерото, а именно: 1/ актуализация на плана за управление на защитена местност „Дуранкулашко езеро“ (2002-2012) за следващ 10-годишен период; 2/ свеждане до минимум на деградационните процеси в езерото чрез ограничаване притока на биогени и други твърди и течни замърсители и възстановяване на водния режим близък до естествения; 3/ стопанисване на тръстиковите масиви насочено към снижаване на еутрофикацията на водоема и към запазване и увеличаване на биоразнообразието; 4/ точно регламентиране и засилен контрол на ловната и риболовната дейности, съгласно Плана за управление на Защитената местност;

Цел: Стимулиране гнезденето на следните видове - дебелоклюната рибарка, гривестата рибарка, белочела рибарка и малката черноглава чайка) в Дуранкулашкото езеро.

Значимост: Висока.

Индикатор: Постоянно гнездене на посочените видове птици в Дуранкулашкото езеро.

Оценка на необходимите средства за изпълнение: 180 000 лв.

Планираният за изпълнението на мярката бюджет включва разходи за:

* Изготвяне на План за управление – 30 000 лв.
* Идентифициране на източниците на замърсяване на водите и разработване на план за намаляване на замърсяването – 50 000 лв.
* Поддържка на тръстиковите масиви (косене) – 10 000 лв. годишно

**7.2.24. Поддържане на оптимален воден режим във влажните зони от значение за опазване на птиците, обект на плана.**

Предложената мярка може да бъде отнесена към мярка № 59 от РПД за Натура 2000 в България (2021-2027 г.).

Мярката се отнася за следните видове птици обект на плана – голяма бяла, червена чапла, гривеста, нощна и малка бяла чапла, блестящ ибис, белобуза, черна и речна и белочела рибарка.

От ключово значение за успешното гнездене видовете водоплаващи птици, предмет на опазване с настоящия план за действие, е запазването и поддържането на оптимален воден режим на ПР „Сребърна”, влажните зони в района на ЗМ „Калимок – Бръшлен” (особено рибарници Калимок), ЗМ „Кайкуша“, Рамсарско място „Драгоманското блато“, Алдомировското блато, Комплекс Беленски острови , Злато поле „Долна Топчия“, „Балабана“, Блатото до Малък Преславец, рибарници Хаджимитрово, крайморските влажни зони Атанасовското езеро, Поморийското езеро, ез. Дуранкулак и Шабленското езеро) както и опазването на водите им от замърсяване. Препоръчително е при разработването и прилагането на плановете за управление на посочените защитени зони и/или защитени територии да се предвиди мониторинг и контрол върху промените в хидрологичния режим, както и да се опазват или създават нови подходящи за храненето на видовете плитки места. Необходимо е запазване на важните за водолюбивите птици територии от пресушаване, нарушаване на хидрологичния режим, замърсяване и други дейности. Приоритетно е опазването на заливните гори и старите корита на реките.

Цел: Поддържане, възстановяване и адекватно управление на ключовите места и местообитания на посочените видове птици по време на гнездене, зимуване и миграция. Подобряване на гнездовия успех, поддържане и възстановяване на гнезденето в гнездовите находища.

Значимост: Ключова

Индикатор: Посочените видове птици запазват, увеличават или възстановяват гнездовите си колонии и хранителни местообитания в страната.

Оценка на необходимите средства за изпълнение: 1 750 000 лв.

Планираният за изпълнението на мярката бюджет включва разходи за:

Провеждане на проучване за установяване на сезонните флуктуации на водното ниво и изготвяне на препоръки за управление на водните нива за посочените водни обекти 15 броя влажни зони, обща стойност – 1 500 000 лв.

Разработване на пакет от мерки (вкл. остойностяване на конкретни за всяка територия мерки) за контрол на водното ниво, които да залегнат за изпълнение при разработването на плановете за управление на съответните територии – 250 000 лв.

**7.2.25. Спасяване на малки на рибарки, саблеклюн от дунавските острови преди рязко покачване на нивото на реката.**

Опитът от последните години показва, че в някои години белочелите и речните рибарки масово загнездват по пясъчни острови в р. Дунав при ниско ниво, но точно в разгара на гнездовия период нивото рязко се покачва и убива на практика всички излюпени малки или яйцата. Гнездовият успех в такива години е нулев. В такива случаи според нас е целесъобразно при наличие на ясна информация от по-горното течение на реката малките в някои колонии да бъдат уловени и спасени, като бъдат прехвърлени на по-високи острови, които не се заливат или на специално създадени закотвени понтонни острови. Възрастните ще продължат да ги хранят там, ако тези острови са сравнително близо до локацията на колонията. Възможно е някои малки да се удавят при такава организирана акция, но със сигурност не всички ще загинат, както ако не бъдат предприети никакви действия. Подобни спасителни акции трябва да се правят от орнитолози и природозащитници с разрешение на съответната РИОСВ.

Цел: Ограничаване на смъртността на малките и яйцата в резултат на наводнения и по този начин увеличаване и поддържане на популацията на посочените видове в страната.

Значимост: средна.

Индикатор: Брой спасени малки.

Оценка на необходимите средства за изпълнение: 50 000 лв. за срока за действие на плана

Планираният за изпълнението на мярката бюджет включва разходи за:

Обход и спасяване на малките, при налична информация – 5000 лв. годишно, 50 000 лв. За целия период на действие на плана.

**7.2.26. Намаляване използването на инсектициди и разнообразяване на земеделските култури със слънчоглед, царевица и люцерна в защитените зони и защитени територии, където има колонии на кафявокрил огърличник.**

Предложената мярка може да бъде отнесена към мярки № 37, № 41 и № 44 от РПД за Натура 2000 в България (2021-2027 г.).

Това може да стане чрез насърчаване на земеделските стопани, които имат земи в гнездови територии на вида да кандидатстват по мярка 214 „Агроекологични плащания" от *Програмата за развитие на селските райони* и по-специално по под-мярка „Управление на земеделски земи с висока природна стойност" направление 4 за поддържане на местообитания на защитени видове в земеделски земи, разположени в Орнитологично важни места (ОВМ): отказ от ползване на минерални торове, продукти за растителна защита или презасяване - 58 евро/ha годишно (МЗм, Наредба № 12 от 3.04.2008 г. за условията и реда за прилагане на мярка 214 "Агроекологични плащания").

Цел: Поддържане на добра хранителна база в гнездовите местообитания на вида чрез намаляване използването на инсектициди.

Значимост: Висока.

Индикатор: определен брой изразходвани средства по под-мярка „Управление на земеделски земи с висока природна стойност" направление 4.

Оценка на необходимите средства за изпълнение: мярката не изисква финансиране.

**7.2.27. Осъществяване на специфични мерки за стимулиране гнезденето на гривестата рибарка в Комплекс Ропотамо.**

Стимулирането на гнезденето на гривестата рибарка в Ропотамо може да стане чрез инсталиране на изкуствени платформи в подходящи изолирани места, където в близост има открити водни огледала за търсене на храна. В началото на гнездовия период върху платформите се поставят макети на възрастни гривести рибарки, които биха привлекли птиците да загнездят. Тези дейности обаче ще бъдат успешни ако се изпълнят три от мерките заложени в ПУ на резерват „Ропотамо“ (2018-2028): 1/ поддържане на подходящ воден режим за доброто функциониране на влажните зони; 2/ ограничаване на последствията от сукцесионните процеси, мониторинг на протичащите процеси; 3/ устойчиво развитие на туризма и туристическа инфраструктура; управление на туристопотока; посещенията на туристите да се извършват само на местата определени от Плана за управление. Всичко това може да стане чрез конкретен проект към ОПОС, например.

Цел: Стимулиране гнезденето на вида в Комплекс Ропотамо и увеличаване по този начин числеността на гнездящата популация в страната.

Значимост: Висока.

Индикатор: Постоянно гнездене на вида в Комплекс Ропотамо.

Оценка на необходимите средства за изпълнение: планираните дейности са част от друг план (План за управление на ПР Ропотамо) и след да бъдат финансирани, съгласно него.

**7.3. Изследвания и мониторинг**

**7.3.1. Провеждане на целенасочен мониторинг и картиране на видовете птици, обект на плана, в известни, исторически и потенциални находища на територията на страната.**

Мониторингът следва да се провежда по единна методика, която е разработена и одобрена от ИАОС. Данните от мониторинговите дейности следва да се изпращат в ИАОС за отразяване в информационната система към НСМБР. Необходимо е на всеки 5-6 години да се извършва пълно преброяване на гнездящите двойки във всички известни и потенциални находища.

Мониторинга на отделните видове птици, включени в настоящия план за действие, следва да се провежда по съответната методика за всеки един от видовете, част от***Методика за мониторинг на гнездящите видове птици***(Шурулинков и др., 2015) поместена на страницата на ИАОС (<https://eea.government.bg/bg/bio/nsmbr/praktichesko-rakovodstvo-metodiki-za-monitoring-i-otsenka/Metodika_monitoring_gnezdiashti_vidove_ptitsi.pdf>). Ако в един следващ период от време бъде одобрена друга методика за мониторинг, то би трябвало да се спазва тази, която е посочена на страницата на ИАОС.

Събраните по време на мониторинга и картирането пространствени данни да бъдат включени в база данни. Всички данни да бъдат във формат ESRI Shape File, координатна система WGS84 UTM 35N, с подходяща атрибутивна информация, която да включва минимум: източник на данните, защитена зона/защитена територия/място на проведените наблюдения, установени видове и бройки, двойки, колонии, установени заплахи за вида и местообитанията му и други.

Всички данни, вкл. пространствени, получени в резултат от изпълнението на мярката, да се предават на Министерство на околната среда и водите. Пространствените данни, получени в резултат на мярката, да бъдат интегрирани в единната информационна система за защитени зони от екологичната мрежа Натура 2000.

Цел: Изясняване на тенденциите в числеността, гнездовата плътност и разпространението на видовете в България.

Значимост: Висока.

Индикатор: Проведени 2 пълни преброявания и картирания за периода на действие на Плана - веднъж в началото на периода до втората година на действие и поне веднъж в края на периода на действие на плана.

Оценка на необходимите средства за изпълнение: 840 000 лв.

Планираният за изпълнението на мярката бюджет включва разходи за:

Планиране и провеждане на мониторинг – 300 000

Обработка на получените резултати, изготвяне на карти и доклади – 120 000

Провеждане на мониторинг двукратно за срока на действие на плана, през 2024 и 2029 г.

**7.3.2. Мониторинг на видовете птици, обект на плана, в Натура 2000 зоните, където са посочени като мигриращи.**

Цел: Изясняване на тенденциите на мигриращата численост на ръждива чапла, голяма бяла чапла, малка бяла чапла, нощна чапла и гривеста чапла, ибиса, лопатарката, белобузата и черната рибарка, дебелоклюната рибарка, гривестата рибарка и малката черночела чайка в България въз основа на научни проучвания и наблюдения в подходящи местообитания у нас. Набиране да дългосрочни данни, които ще се необходими при докладването по чл. 12 от Директива за птиците.

Значимост: Висока.

Индикатор: Проведени 2 пълни преброявания на видовете за периода на действие на Плана - веднъж в началото на периода до втората година на действие и поне веднъж в края на периода на действие на плана.

Оценка на необходимите средства за изпълнение: 1 000 000 лв..

Планираният за изпълнението на мярката бюджет включва разходи за:

Планиране и провеждане на мониторинг – 500 000

Провеждане на мониторинг двукратно за срока на действие на плана, през 2024 и 2030 г.

**7.3.3. Мониторинг на хранителните и сезонни миграции и на след гнездовите скитания на видове птици, обект на плана, в някои от постоянните гнездовища (ПР Сребърна, о. Ибиша, ез. Дуранкулак, Драгоманско блато, рибарници Калимок, блата на о. Персин, Алдомировско блато, Атанасовско езеро, Поморийско езеро).**

Цел: установяване на основните места за хранене на някои от видовете, предмет на плана за действие (ръждивата и голямата бяла чапла, блестящия ибис, бялата лопатарка, речната и белочелата рибарка, саблеклюна, дебелоклюната рибарка, гривестата рибарка и малката черноглава чайка) чрез поставяне на сателитни предаватели и цветни пръстени на поне по 5 млади или възрастни птици от всеки вид. Това ще позволи по-успешно опазване на местата за хранене по време на гнездовия и след гнездовия период. Ще се изясни в каква посока и на какви разстояния се придвижват/мигрират птиците от българската популация. Ще се съберат данни за причините за смъртността на възрастните птици, както у нас така и по миграционното трасе и в местата за зимуване. С помощта на тези данни планираните мерки ще бъдат много по-правилно позиционирани в пространствено отношение.

Значимост: средна.

Индикатор: установени места за хранене и след гнездови скитания на посочените видове птици.

Оценка на необходимите средства за изпълнение: 260 000 лв.

Планираният за изпълнението на мярката бюджет включва разходи за:

Планиране и провеждане на мониторинг през 2026 г.– 200 000 лв.

Обработка на получените резултати, изготвяне на карти и доклади – 60 000 лв.

**7.3.4. Изграждане на система за непрекъснат мониторинг на водното ниво на влажните зони, обитавани от видовете, предмет на настоящия план за действие.**

Изграждане на уеб базирана система за непрекъснат мониторинг на водното ниво чрез използване на дистанционни методи за наблюдение.

Цел: Да не се допуска драстично спадане на водното ниво (под 0,80 сm) в местата за гнездене, хранене и зимуване на видовете, обект на плана.

Значимост: Висока.

Индикатор: Изградена и работеща система за мониторинг на водното ниво.

Дългосрочни данни за водното ниво в защитени зони и проследяване на промените във влажните зони с цел взимане на адекватни мерки за предотвратяване на драстично спадане на водното ниво.

Оценка на необходимите средства за изпълнение: 1 500 000 лв.

Планираният за изпълнението на мярката бюджет включва разходи за:

* Изграждане на системата и осигуряване на хардуер и софтуер – 500 000 лв.
* Извършване на анализи – 1 000 000 лв.

**7.3.5. Ежегоден мониторинг на зимуващите птици на територията на страната.**

Цел: Ежегоден мониторинг в средата на януари на птици, предмет на настоящия план за действие във водоемите, в които се срещат през зимата в рамките на среднозимното преброяване на водолюбивите птици. Дългосрочните данни от този мониторинг ще покажат дали видовете променят зимната си численост и дали тази промяна е свързана с климатичните промени.

Значимост: Висока.

Индикатор: Установен брой зимуващи птици всяка година.

Оценка на необходимите средства за изпълнение: 200 000 лв.

Планираният за изпълнението на мярката бюджет включва разходи за:

Оценка на необходимите средства за изпълнение, 20 000 лв. годишно, за срока на действие на плана: 200 000 лв.

**7.3.6. Мониторинг на соленост, кислородна концентрация, температура на водата, разтворени биогени, седименти, състояние на солничното раче *Artemia* в Поморийско и Атанасовско езеро.**

Мониторинга на тези параметри е заложен в *Интегрирания план за управление на Поморийското езеро* (2009), които все още не е приет. Този мониторинг е важен за проследяване на промените в двете солени лагуни и взимане на адекватни решения относно поддържането на местообитанията в Атанасовското и Поморийското езеро.

Цел: Проследяване на промените в солените лагуни Поморийско и Атанасовско езеро и взимане на адекватни и своевременни мерки при установяване на промени в местообитанията, а от там и в популацията на гнездящите в двете лагуни птици.

Значимост: Висока.

Индикатор: Мониторингови годишни доклади за състоянието на минимум изброените по-горе параметри на Поморийското и Атанасовското езеро.

Оценка на необходимите средства за изпълнение: 40 000 лв.

Ежегодно, периодично взимане на водни проби и анализ – 4000 лв. годишно.

**7.3.7. Изследване на гнездовата биология и гнездовият успех на саблеклюна, кафявокрилия огърличник, дебелоклюната и гривестата рибарка.**

Необходимо е проучване на гнездовата биология и на гнездовия успех на кафявокрилия огърличник в някои от основните гнездовища на вида в страната - ЗЗ „Оризища Цалапица“, ЗЗ „Атанасовско езеро“, ЗЗ „Шабленско езеро“ и предложената ЗМ „Калояново“. Необходимо е да се опише подробно гнездовия цикъл на вида, размер и характер на изграждане на гнездата, разположение на гнездата, отстояние на гнездата и пространствено групиране, размер на мътилото, размери и форма на яйцата, гнездови успех, хранене на малките.

Необходимо е проучване на гнездовата биология и на гнездовия успех на саблеклюна в Атанасовското и Поморийското езеро – основните гнездовища на вида в страната. Да се опише подробно гнездовия цикъл на вида, размер и характер на изграждане на гнездата, разположение на гнездата, отстояние на гнездата и пространствено групиране, размер на мътилото, размери и форма на яйцата, гнездови успех, хранене на малките.

Необходимо е проучване на гнездовата биология и на гнездовия успех на дебелоклюната и гривестата рибарка в Атанасовското и/или Поморийското езеро – единственото място, където двата вида гнездят понастоящем. Необходимо е да се опише подробно гнездовия цикъл, размер и характер на изграждане на гнездата, разположение на гнездата, отстояние на гнездата и пространствено групиране, размер на мътилото, размери и форма на яйцата, гнездови успех, хранене на малките, конкуренция, хищничество.

Цел: Да се проучи гнездовата биология на видовете, което е ключово за разбиране на лимитиращите фактори.

Значимост: Средна.

Индикатор: Издадена поне една качествена публикация за вид свързана с гнездовата биология на посочените видове в Атанасовското или Поморийското езеро.

Оценка на необходимите средства за изпълнение: 50 000 лв.

Планираният за изпълнението на мярката бюджет включва разходи за:

Планиране и провеждане на мониторинг през 2027 г.– 50 000 лв.

**7.3.8. Да се изследват храненето и хранителното поведение на видовете и хищничеството като фактор за намаляване популацията на кафявокрилия огърличник и гривестата рибарка.**

Храненето и хранителното поведение на видовете може да бъде проучено чрез 1/ визуални наблюдения (от укритие) на плячка, носена в човката на възрастни птици; 2/ поставяне на камери до гнезда; 3/ капани за насекоми в гнездовите колонии (Calvo, 1994). Хранителното поведение е важно да бъде изследвано, за да се определят някои параметри на микроместообитанията, имащи отношение към достъпността на различни видове плячка за вида.

Храненето и хранителното поведение на гривестата рибарка може да бъде проучено чрез визуални наблюдения (от укритие) на плячка, носена в човката на възрастни рибарки, или на плячка, изхвърляна от възрастни индивиди по време на храненето на пиленцата; 2) събиране на стомашно съдържание при спонтанни повръщания на пиленцата; 3) събиране на хранителни проби от пиленца, снабдени със специални „пръстени“ за задържане на храна (Fasola et al., 1989). Знанията за хранителния спектър ще бъдат ключ за разбиране на необходимостта и за прецизиране на дейностите по подобряване на хранителната база. При изготвяне на Интегрирания план на Поморийското езеро (2009) е установено, че гривестата рибарка се храни основно в крайбрежната част на морето с двугодишни или едногодишни екземпляри от пасажни видове морски риби. През юли 2000 г. е установено, че част от птиците се хранят и в Поморийското езеро.

Цел: Проучване на хранителния спектър и хищничеството на двата вида у нас.

Значимост: Средна.

Индикатор: Проведено научно изследване.

Оценка на необходимите средства за изпълнение: 50 000 лв.

Планираният за изпълнението на мярката бюджет включва разходи за:

Планиране и провеждане на проучване - 50 000 лв.

**7.4. Повишаване осведомеността, природозащитната култура и уменията за опазване колониалните видове водолюбиви птици**

**7.4.1. Да се издадат плакати, брошури и стикери със снимки или рисунки на видовете, предмет на опазване в настоящия план за действие.**

Цел: Популяризиране на видовете и необходимостта от опазването им.

Значимост: Средна.

Индикатор: Публикувани и разпространени до целеви групи (ловци, рибари, ученици, студенти) гореописаните материали.

Оценка на необходимите средства за изпълнение: 350 000 лв.

Планираният за изпълнението на мярката бюджет включва разходи за:

Изработване на дизайн на информационни материали – 30 000 лв.

Отпечатване и разпространение на информационни материали – 320 000 лв.

**7.4.2. Да се поставят информационни табели за видовете, предмет на опазване с настоящия план за действие, на някои от ключовите места за гнездене на съответните видове.**

Такива места са ПР „Сребърна”, ЗМ „Калимок – Бръшлен”, ЗМ „Кайкуша“, блатата на о. Персин, Драгоманско блато, ЗМ „Пода“, ез. Дуранкулак, Шабленското езеро, Атанасовско езеро, Поморийско езеро,блато Алепу, рибарници Коньово, Язовир Конуш, Злато поле, рибарници Труд, Малък Преславец, Обнова, Рибарници Хаджи Димитров и в населените места в близост до тях, Оризища Цалапица, язовир Калояново и др. микроязовири в Тракия, Мандра**-**Пода, Комплекс Беленски острови и в населените места в близост до тях и други.

Цел: Популяризиране на видовете и необходимостта от опазването им, както и спазването на режимите в защитените територии, където те се срещат. За всяка от посочените територии да се включат видовете, които се срещат в нея.

Значимост: Висока.

Индикатор: Поставени минимум 100 табели в горепосочените и при възможност и в други находища видовете.

Оценка на необходимите средства за изпълнение: 200 000 лв.

Планираният за изпълнението на мярката бюджет включва разходи за:

* Изработване на 30 броя информационни табели – 150 000 лв.
* Транспортиране и поставяне на изработените табели – 50 000 лв.

**7.5. Адаптивни и смекчаващи мерки**

**7.5.1. Оводняване на влажните зони, ключови за опазване на видовете, предмет на настоящия план за действие, когато нивото спадне под 0,80 сm.**

Промените в климата ще доведат до промяна на хидрологичния режим на влажните зони, които представляват местообитания за колониално гнездящите видове птици. Промените в хидрологичния режим и по-дългите периоди от време с липса на валежи ще доведат до пресъхване на някои влажни зони или драстично намаляване на водата в тях даже и по време на размножителния период на колониално гнездящите видове птици. Това от своя страна ще доведе до липсата на възможност за търсене на храна в зоната, където гнездят птиците и ще се налага те да прелитат на по-далечни разстояния. За да се избегне това е необходимо във всички защитени зони и защитени територии, където видовете гнездят и се хранят, особено по поречието на р. Дунав, да се предвидят мерки за оводняване и допълнително вкарване на води във влажните зони, когато нивото спадне под 0,80 сm. Тази мярка е необходимо да залегне като адаптивна мярка в плановете за управление на защитените зони, в които се срещат колониално гнездящи видове по този план.

Цел: Предпазване от пресъхване на влажни зони в периодите на засушаване (в месеците юли, август или в по-сухите години).

Оводняване и допълнително вкарване на води във влажните зони ключови за опазване на:

* За ръждивата и голяма бяла чапла - ез. Сребърна, Комплекс Беленски острови, Атанасовското езеро, Драгоманското блато, Алдомировското блато, блатата Алепу и Аркутино, м. “Пода“ край Бургас, ЗМ „Калимок – Бръшлен”, когато нивото спадне под 0,80 сm.
* За малка бяла, нощна и гривеста чапла – ез. Сребърна, Комплекс Беленски острови, Комплекс Калимок, ЗМ „Пода“, ЗЗ „Язовир Конуш“, Рибарници Мечка, ЗЗ „Мост Арда“, ЗЗ „Злато поле“, когато нивото спадне под 0,80 сm.
* За ибиса и лопатарката - ПР „Сребърна“, Комплекс Беленски острови, Атанасовско езеро, Драгоманско блато, Алдомировско блато, Комплекс Ропотамо, блатата Алепу и Аркутино, ЗМ “Пода“ край Бургас, ЗМ „Калимок – Бръшлен”, когато нивото спадне под 0,80 сm.
* За белобуза и черна рибарка - ез. Сребърна, Персинските блата (Комплекс Беленски острови), Малък Преславец, Рибарници Хаджи Димитрово, ЗМ „Калимок – Бръшлен”, когато нивото спадне под 0,80 сm.
* Значимост*:* Висока.

Индикатор:площ на предпазени от пресъхване местообитания в горепосочените влажни зони в периодите на засушаване (в месеците юли, август или в по-сухите години)*.*

Оценка на необходимите средства за изпълнение: 5 670 000 лв.

Планираният за изпълнението на мярката бюджет включва разходи за:

* Анализ на базата на исторически данни (сателитни изображения и мониторингови данни) на флуктуациите на водното ниво в горецитираните територии и идентифициране на територитие със знаитени проблеми или негативни тенденции – 600 000 лв.
* Разработване на мерки (проекти), вкл. преки консервационни и управленски за поддържане на необходимото водно ниво – 500 000 лв.
* Прилагане на необходимите мерки (реализиране на проекти) в поне 5 от посочените територии, с най-висок риск от осушаване – 6 000 000 лв.